Jeremia 43 | Beibele Inthaneteng | Phetolelo ya Lefase le Lefsa
43 Ge Jeremia a fetša go botša batho bohle mantšu ka moka a Jehofa Modimo wa bona, ao Jehofa Modimo wa bona a bego a mo romile go bona ka wona,+
2 Asaria morwa wa Hoshaya+ le Johanana+ morwa wa Karea le banna ka moka bao ba ikgodišago+ ba re go Jeremia: “O bolela maaka.+ Jehofa Modimo wa rena ga se a go roma, a re: ‘Le se tsene Egipita gore le dule gona le le badiiledi.’+
3 Eupša Baruke+ morwa wa Neriya o go hlohleletša gore o lwe le rena ka morero wa gore o re gafele diatleng tša Bakaladea gore ba re bolaye goba ba re iše bothopša kua Babilona.”+
4 Johanana morwa wa Karea le matona ka moka a madira gotee le batho ka moka ga se ba kwa lentšu la Jehofa+ la gore ba dule nageng ya Juda.+
5 Ka gona Johanana morwa wa Karea le matona ka moka a madira ba tšea mašaledi ka moka a Juda ao a bego a boile ditšhabeng ka moka tšeo a bego a tšitlanyeditšwe go tšona, e le gore a tšwe a dutše nageng ya Juda,+
6 e le banna le basadi ba bona le bana ba banyenyane le barwedi ba kgoši+ gotee le meoya ka moka yeo Nebusaradani+ molaodi wa bahlapetši a bego a e tlogetše e dula le Gedalia+ morwa wa Ahikama+ morwa wa Shafane+ gotee le moporofeta Jeremia le Baruke+ morwa wa Neriya.
7 Mafelelong ba fihla nageng ya Egipita,+ ka gobane ba be ba sa kwa lentšu la Jehofa; ba sepela ba ba ba yo fihla Thahapanese.+
8 Ke moka lentšu la Jehofa la tlela Jeremia a le Thahapanese, la re:
9 “Tšea maswika a magolo ka diatla tša gago o a ute lerageng leo le lego mmotwaneng wa ditena wo o lego mojakong wa ntlo ya Farao kua Thahapanese pele ga Bajuda.+
10 O re go bona: ‘Se ke seo Jehofa wa madira, Modimo wa Isiraele, a se boletšego: “Šefa ke bitša Nebukadiretsara* kgoši ya Babilona,+ mohlanka wa ka+ gomme ke tla mo tšea, le gona ke tla bea sedulo sa gagwe sa bogoši godimo ga maswika a ao ke a utilego, o tla phurollela tente ya gagwe e kgahlišago godimo ga ona.
11 O tla tla gomme a otla naga ya Egipita.+ Mang le mang yo a swanelwago ke bolwetši bjo bo bolayago o tla otlwa ka bjona, mang le mang yo a swanelwago ke bothopša o tla išwa bothopša gomme mang le mang yo a swanelwago ke tšhoša o tla otlwa ka tšhoša.+
12 Ke tla gotša mollo dintlong tša medimo ya Egipita;+ yena o tla fiša medimo ye gomme a e iša bothopša, ke moka a iphuthela ka naga ya Egipita go etša ge modiši a iphuthela ka kobo+ ya gagwe, a tšwa moo ka khutšo.
13 O tla pšhatlaganya dikokwane tša Bethe-shemeshe yeo e lego nageng ya Egipita; a fiša dintlo tša medimo ya Egipita ka mollo.”’”